Il-Ministri tal-Gvern Britanniku mmexxi mill-Prim Ministru Theresa May illum kellhom taħditiet mal-Partit DUP (Democratic Unionist) bil-għan li jipperswaduhom biex jappoġġjaw il-ftehim dwar il-Brexit li May kienet laħqet, ġimgħat ilu, mal-Unjoni Ewropea. Dan qabel isir tielet vot ‘dwar il-pakkett tal-ftehim’ fil-Parlament ta’ Londra. Id-DUP tal-Irlanda ta’ Fuq qed jappoġġja lill-Gvern ta’ May iżda fl-aħħar sigħat kien qed ifittex għal aktar assikurazzjonijiet legali rigward il-ftehim għall-Brexit li diġà ġie miċħud darbtejn mid-deputati f’Londra. Il-Parlament f’Londra, sigħat ilu, kien ivvota biex jitlob lill-UE ħalli ‘tipposponi’ id-data tal-Brexit mid-29 ta’ Marzu ( id-data oriġinali) sat-30 ta’ Ġunju, f’każ li d-deputati Britanniċi japprovaw ftehim sa nhar l-Erbgħa – u bil-għan li dan jippermetti ż-żmien biex tgħaddi l-leġislazzjoni. Intant, jekk ma jintlaħaqx ftehim sa nofs il-ġimgħa d-dieħla, il-Mexxejja tal-UE qed jikkunsidraw li d-dewmien għall-Brexit ikun bil-wisq itwal. Il-President tal-Kunsill Ewropew, Donald Tusk, qal li l-Mexxejja tal-UE jistgħu jkunu disposti għal estensjoni fit-tul, f’sitwazzjoni ‘fejn ir-Renju Unit iqisha neċessarja li jerġa’ jaħsibha dwar l-istrateġija ( tiegħu) għall-Brexit’. Nhar it-Tlieta, id-deputati f’Londra kienu ċaħdu, għat-tieni darba, il-ftehim ta’ May għall-ħruġ mill-UE b’maġġoranza ta’ 149 waqt li, l-għada, il-Parlament ċaħad li jispiċċa ‘taħt kwalunkwe ċirkustanzi’ minn membru tal-Unjoni mingħajr ftehim. Imbagħad, id-deputati  ivvutaw favur estensjoni għal Artiklu 50 li hu l-mekkaniżmu legali li jippermetti għall-ħruġ tar-Renju Unit mill-UE. Madankollu – u kif inhuma l-affarijiet bħalissa – il-liġi ma nbidlitx peress li l-voti tal-Erbgħa u l-Ħamis ma jorbtux legalment; b’dan ifisser li r-Renju Unit xorta ‘jinsab fit-triq’li jikkonkludi l-Brexit fid-29 ta’ Marzu – bi ftehim jew mingħajru.